ขุนคลังเอเชีย
นิตยสารทางการเงินชั้นนำของโลกจัดอันดับ รมว.คลังโลก ประจำปี 2557
14 ก.พ. 2558

โดย...มิสเตอร์เซเว่
นิตยสารทางการเงินชั้นนำของโลกจัดอันดับ รมว.คลังโลก ประจำปี 2557 ในระดับเอเชียแปซิฟิก ซึ่งมีทั้งหมด 49 ประเทศ มีการคัดเลือก รมว.คลัง ที่มีผลงานดีเข้าตากรรมการถึง 12 คน ซึ่งหนึ่งในนั้น คือ สมหมาย ภาษี รมว.คลังของไทย ถือว่าเป็น รมว.คลังอันดับท็อปของเอเชีย
ถึงแม้ว่าผลการจัดอันดับผลงานตัวเต็งทั้งหลาย รมว.คลังของไทยจะได้อันดับที่ 11 ก็ถือว่าทำได้ดีแล้ว เพราะเป็นอันดับที่ 11 จาก 49 ประเทศ ไม่ใช่อันดับที่ 11 รองบ๊วยจาก 12 ประเทศ ที่เข้ารอบชิงผลงาน
สมหมาย ออกปากว่า การได้ถูกจัดอันดับให้เป็น รมว.คลัง กลุ่มชั้นนำของเอเชียแปซิฟิกไม่ใช่เรื่องง่าย ยิ่งเป็นรัฐบาลทหารที่โลกตะวันตกที่เป็นผู้จัดอันดับครั้งนี้ไม่ยอมรับ แต่ก็แสดงให้เห็นว่าผลงานของรัฐบาล โดยเฉพาะมาตรการการเงินการคลังของประเทศต้องเข้าตา ซึ่งถือเป็นเรื่องภาคภูมิใจในฐานะ รมว.คลัง และในฐานะที่เป็นคนไทย
อย่างน้อยมาตรการกระตุ้นเศรษฐกิจของรัฐบาลก็สามารถดึงเศรษฐกิจที่กำลังตกจากปากเหวให้กลับมาขยายตัวได้อีกครั้ง แม้ว่าจะขยายตัวได้น้อยก็ตาม
สำหรับรางวัลนี้ กรณ์ จาติกวณิช อดีต รมว.คลัง เคยคว้าตำแหน่ง รมว.คลังโลก และ รมว.คลังเอเชียมาแล้ว ในฐานะที่ออกนโยบายมาตรการคลังที่ท้าทาย อย่างโครงการไทยเข้มแข็งกระตุ้นเศรษฐกิจให้กลับมาฟื้นตัวได้